STANOVISKO 7. Kontrolovali sme: a) účtovnú závierku spoločného podniku, ktorá pozostáva z finančných výkazov (5) a správ o plnení rozpočtu (6) za rozpočtový rok končiaci sa 31. decembra 2016; b) zákonnosť a riadnosť operácií súvisiacich s účtovnou závierkou podľa ustanovení článku 287 Zmluvy o fungovaní Európskej únie (ZFEÚ). Stanovisko k spoľahlivosti účtovnej závierky 8. Zastávame názor, že účtovná závierka spoločného podniku za rok končiaci sa 31. decembra 2016 vyjadruje verne zo všetkých významných hľadísk finančnú situáciu spoločného podniku k 31. decembru 2016, ako aj výsledky jeho operácií, toky hotovosti a zmeny čistých aktív za príslušný rozpočtový rok v súlade s jeho nariadením o rozpočtových pravidlách a účtovnými pravidlami, ktoré schválil účtovník Komisie. Tieto pravidlá vychádzajú z medzinárodne prijatých účtovných štandardov pre verejný sektor. Stanovisko k zákonnosti a riadnosti príslušných príjmov 9. Zastávame názor, že príslušné príjmy zaznamenané v účtovnej závierke za rok končiaci sa 31. decembra 2016 sú zo všetkých významných hľadísk zákonné a riadne. Stanovisko k zákonnosti a riadnosti príslušných platieb 10. Zastávame názor, že príslušné platby zaznamenané v účtovnej závierke za rok končiaci sa 31. decembra 2016 sú zo všetkých významných hľadísk zákonné a riadne. Zdôraznenie skutočnosti 11. Bez toho, aby boli spochybnené stanoviská vyjadrené vyššie, upozorňujeme na nasledujúcu skutočnosť. Závermi Rady prijatými 7. júla 2010 (7) bol schválený príspevok spoločného podniku na fázu výstavby projektu ITER vo výške 6,6 mld. EUR (v hodnotách za rok 2008), pričom ukončenie bolo pôvodne naplánované na rok 2020. Tento údaj nezahŕňa sumu 663 mil. EUR, ktorú navrhla Európska komisia v roku 2010 na pokrytie možných nepredvídateľných výdavkov (8). 12. V novembri 2016 Rada ITER (9) schválila nový základný scenár projektu ITER (rozsah, plán a náklady). Celkový harmonogram projektu (10) schválili všetci členovia ITER (11) a celkové náklady na projekt boli schválené v referende, čo znamená, že každý člen sa musel snažiť o schválenie nákladov na projekt v rámci procesu schvaľovania príslušného štátneho rozpočtu. 13. V novom harmonograme, ktorý schválila Rada ITER, sa stanovuje štvorfázový prístup, v ktorom je ako dátum dokončenia prvého strategického medzníka fázy výstavby projektu („prvá plazma“) stanovený december 2025 a december 2035 predpokladaný dátum ukončenia celej fázy výstavby, čo predstavuje oneskorenie o 15 rokov oproti pôvodnému plánu. Cieľom nového prístupu založeného na fázach je lepšie zosúladiť realizáciu projektu s prioritami a obmedzeniami všetkých členov MO ITER. 14. V nadväznosti na schválenie nového základného scenára projektu ITER spoločný podnik F4E stanovil nový harmonogram a prepočítal príslušné náklady pri dokončení projektu, ktoré sa majú financovať prostredníctvom príspevku spoločného podniku určeného na fázu výstavby projektu. 15. Výsledky, ktoré boli prezentované správnej rade spoločného podniku v decembri 2016, poukazovali na očakávané finančné nároky na fázu výstavby po roku 2020 vo výške 5,4 mld. EUR (82 % nárast oproti schválenému rozpočtu vo výške 6,6 mld. EUR). Suma 6,6 mld. EUR, ktorú Rada EÚ schválila v roku 2010, teraz slúži ako strop výdavkov spoločného podniku do roku 2020. 16. Je potrebné poznamenať, že okrem fázy výstavby bude spoločný podnik musieť prispievať na fázu prevádzky ITER po roku 2035 (12) a následnú fázu deaktivácie a vyradenia ITER z prevádzky. Odhad týchto príspevkov zatiaľ neexistuje. 17. Hoci sú prognózy spoločného podniku F4E týkajúce sa prvej plazmy kompatibilné s harmonogramom projektu stanoveným MO ITER, tento plán sa považuje za najskorší technicky možný dosiahnuteľný dátum (13). 18. V júni 2017 Komisia vydala oznámenie o príspevku EÚ k vylepšenému projektu ITER (14), hľadajúc podporu Európskeho parlamentu a mandát od Rady EÚ, aby Komisia mohla schváliť nový základný scenár (15) v mene Euratomu. 19. Hoci nový základný scenár nezahŕňa neplánované oneskorenia, Komisia vo svojom oznámení navrhla, že by bolo primerané počítať s neplánovanými zdržaniami v harmonograme v trvaní až 24 mesiacov a prekročením rozpočtu vo výške 10 až 20 % (16). Okrem toho, opatrenia prijaté na dodržanie stropu rozpočtu 6,6 mld. EUR zahŕňali odloženie verejného obstarávania a inštalovania všetkých komponentov zásadne dôležitých pre prvú plazmu. Hoci sa prijali pozitívne kroky na zlepšenie riadenia a kontroly fázy výstavby projektu ITER, zostáva riziko ďalšieho zvyšovania nákladov a oneskorení v realizácii projektu v porovnaní s novým navrhovaným základným scenárom. 20. Spojené kráľovstvo oznámilo Európskej rade dňa 29. marca 2017 svoje rozhodnutie vystúpiť z EÚ a Euratomu. Dohoda o podmienkach vystúpenia bude predmetom rokovaní. Môže to výrazne ovplyvniť budúce činnosti spoločného podniku F4E a projekt ITER. Zodpovednosť vedenia a osôb a subjektov poverených správou 21. V súlade s článkami 310 až 325 ZFEÚ a s nariadením o rozpočtových pravidlách spoločného podniku vedenie zodpovedá za vyhotovenie a predloženie účtovnej závierky na základe medzinárodne prijatých účtovných štandardov pre verejný sektor a za zákonnosť a riadnosť príslušných operácií. Táto zodpovednosť zahŕňa návrh, zavedenie a udržiavanie vnútorných kontrol relevantných pre zostavenie a predloženie finančných výkazov, v ktorých sa nenachádzajú významné nesprávnosti v dôsledku podvodu alebo chyby. Vedenie tiež zodpovedá za zabezpečenie toho, aby boli činnosti, finančné operácie a informácie uvedené vo finančných výkazoch v súlade s orgánmi, ktoré ich spravujú. Vedenie spoločného podniku nesie konečnú zodpovednosť za zákonnosť a riadnosť príslušných operácií. 22. Pri vyhotovovaní účtovnej závierky je vedenie zodpovedné za posúdenie schopnosti spoločného podniku zabezpečiť nepretržitosť činnosti, v príslušných prípadoch za zverejnenie záležitostí týkajúcich sa nepretržitosti činnosti a za používanie účtovníctva založeného na predpoklade nepretržitosti činnosti. 23. Osoby a subjekty poverené správou zodpovedajú za dohľad nad postupom finančného výkazníctva úradu. Zodpovednosť audítora za audit účtovnej závierky a príslušných operácií 24. Naším cieľom je získať primerané uistenie o tom, či sa v účtovnej závierke spoločného podniku nenachádzajú významné nesprávnosti a či sú príslušné operácie zákonné a riadne, a na základe nášho auditu poskytnúť Európskemu parlamentu a Rade alebo iným príslušným orgánom udeľujúcim absolutórium vyhlásenie o vierohodnosti týkajúce sa spoľahlivosti účtovnej závierky a zákonnosti a riadnosti príslušných operácií. Primerané uistenie predstavuje vysoký stupeň uistenia, nie je však zárukou, že sa pri audite vždy odhalí výskyt významných nesprávností či porušenia pravidiel. Nesprávnosti a porušenia pravidiel môžu vzniknúť v dôsledku podvodu alebo chyby a považujú sa za významné, ak možno odôvodnene očakávať, že jednotlivo alebo súhrnne ovplyvnia ekonomické rozhodnutia používateľov prijaté na základe tejto účtovnej závierky. 25. Audit zahŕňa postupy na získanie audítorských dôkazov o sumách a údajoch v účtovnej závierke, ako aj o zákonnosti a riadnosti príslušných operácií. Výber postupov závisí od úsudku audítora, ktorý hodnotí riziko významných nesprávností v účtovnej závierke, ako i riziko významného porušenia požiadaviek právneho rámca Európskej únie v príslušných operáciách, či už z dôvodu podvodu alebo chyby. Pri posudzovaní týchto rizík sa zohľadňujú vnútorné kontroly, ktoré sú relevantné pre vyhotovenie a verné predloženie účtovnej závierky a zákonnosť a riadnosť príslušných operácií, aby sa mohli navrhnúť audítorské postupy vhodné za daných okolností, nie však na účel vyjadrenia stanoviska k účinnosti vnútornej kontroly. Audit ďalej zahŕňa posúdenie vhodnosti uplatnených účtovných metód, primeranosti účtovných odhadov vedenia, ako aj posúdenie účtovnej závierky ako celku. 26. V súvislosti s príjmami overujeme dotáciu prijatú od Komisie a ostatných zainteresovaných strán a posudzujeme postupy spoločného podniku na výber poplatkov a iných príjmov. 27. V súvislosti s výdavkami preskúmavame platobné operácie v okamihu, keď výdavky vznikli, boli zaznamenané a prijaté. Toto preskúmanie sa vzťahuje na všetky kategórie platieb (vrátane platieb za nákup majetku) okrem záloh v momente, keď sa uhrádzajú. Zálohové platby sa skúmajú, keď príjemca prostriedkov poskytne podklady o ich riadnom využití a spoločný podnik tieto podklady schváli zúčtovaním zálohovej platby, a to v tom istom roku alebo neskôr. 28. Pri vypracúvaní tohto stanoviska sme zohľadnili audítorskú prácu nezávislého externého audítora vykonanú v súvislosti s účtovnou závierkou spoločného podniku v súlade s článkom 208 ods. 4 nariadenia o rozpočtových pravidlách EÚ (17).